钦定古今图书集成/明伦汇编/交谊典/第055卷 > 《重订启》闻启祥
## 钦定古今图书集成/明伦汇编/交谊典/第055卷 > 《重订启》闻启祥

“人生臭味，莫过道德性命，山水文章，而二三兄弟兼
之，无生不同时”之慨，有望衡对宇之乐。嵇生命驾，既
尔徒劳，陶令移居，亦为多事。岂曰“人作之合，实惟天
假其缘。”吾辈处此，可谓幸矣。顾迩来神情虽密，踪迹
常疏，见面比于河清，投足拟之汉广，纵衣裾偶撇，祇
倏来倏去，殊少从容。或杯酒暂交，亦人笑人啼，无关
神理。遂使形神有不亲之叹，尔我多未尽之怀。《蒹葭》
“白露”之感空盈，“屋梁落月”之思徒切。良以世缘未断，
交际如雨点之多；俗气不除，周旋类茧丝之缚。来无
不往，报或后施；戚每见原，疏恒获罪。既有所煎迫于
彼，自不遑优游于此。日不暇给，神不偕来。盖势乃使
然，非情之得已也。独念岁月易遒，同人难值，以真精
神，委之轮蹄竿尺，洵矣堪嗟！以好兄弟，付之南北东
西，诚哉可惜！老亲在上，幼累纷然，即不能如沮溺，耦
耕山丘，无功子长，永依河渚，乃襟情曲室之咏，风雨
对床之眠，曾为欢之几何，亦弃置而不问，是何心哉？
良足叹也！昔有《月会》，行之数年，寒暑不愆，少长咸集。
上之讲道论德，既足祛练神明，次亦咏月嘲风，不失
流连光景。每多元契，间一火攻，心本无他。刘四骂人
不恨，意诚不可，阿万裂眼，何妨忘怀。窃比家人有争，
愈见君子。严忍公、李长蘅作疏，辉映后先。谭友夏、黄
介子赋诗，流传远迩，真千古之快事，一时之美谈。何
意今兹，遂成废阁。念刱会者为吾弟子与则已，宿草
芊芊，“慨预会者有老友季和，亦复徽音邈邈。顾此萍
飘电散，弥觉贪会惜离。且君辈固多凤麟，吾家亦有
豚犬。要使渐聆罄欬，知父事之有人；熟睹典型，识师
模之攸寄。固诸兄弟之夙念，尤不肖祥之私衷也。第
按月一行，不无少费。攻苦者或嫌期会太逼，空乏者
或虑供亿稍烦。毋已易以季终，佐之薄分。庶众擎斯
易举，亦期简则必遵。若吾辈老兄弟，则仍一月一会，
各携肴二器，酒一壶，祇博竟夕团栾，无须终日，只是
家常茶饭，不费一钱。人务依约而来，会必尽欢而罢。
此外若真兴偶到，莫嫌夜月频呼至期倘良友忽逢，
何惜明灯共对，勿拘成例，一任便宜。”惟诸兄弟三复
此言，谛思夙谊，勉旃自勗，指《皦日》以为盟。毋或相忘，
视息壤之在彼。谨启。